ફસ્ર્ટ હાફમાં સ્ટોરી શરૂ થવાની રાહમાં જ ઇન્ટરવલ પડી જાય છે. ત્યાર પછી ગાંડીઘેલી દોડાદોડ અને ઇમોશનલ વેવલાવેડામાં ફિલ્મ પૂરી થવાનું નામ જ લેતી નથી. ફિલ્મમાં તો જાણે એન્ટરટેઇનમેન્ટનો છાંટોય નથી, પણ તમે (જો ભૂલથી થિયેટરમાં ઘૂસી ગયા તો) તમારું પોતાનું મનોરંજન પેદા કરી શકો છો. મતલબ કે કાઉન્ટ કરો કો આ ફિલ્મમાં કંગના કુલ કેટલી હેરસ્ટાઇલો ચેન્જ કરે છે? એમાં અંગ્રેજી ફિલ્મ ‘પલ્પ ફિક્શન’ની ઉમા થર્મન જેવી હેરસ્ટાઇલ કઈ છે? કંગના અને ઇમરાનના શરીર પર ક્યાં અને કેટલાં ટૅટૂ છે? કંગનાનો ડાન્સ વધારે કૃત્રિમ છે કે તેની નિતનવી વિગ? આખી ફિલ્મમાં કમોડ કુલ કેટલી વાર આવે છે? કાચબાને કુલ કેટલી વાર ખાવાનું ખવડાવવામાં આવ્યું છે? કાચબાનું નામ મિલ્ખા રાખવાનો જિનિયસ આઇડિયા કોનો હોઈ શકે? કેટલી વાર તમને જેન્યુઇન હસવું (કે રડવું) આવે છે? હીરો-હિરોઇન કેવી ગંભીર બાબતો પર ઝઘડે છે? (સૅમ્પલ : તું સુ-સુ કેમ પ્રૉપર્લી કરતો નથી? તું કાચબાને કેમ ખવડાવતો નથી? તને પડદા બદલ્યા એ કેમ ભાન પડતી નથી? તું મારી સાથે વાત કેમ કરતો નથી? સચિનની છેલ્લી હોય તો શું થયું, તું મૅચ કેમ જુએ છે?) દેવદાસવાળો સીન ‘જાને ભી દો યારો’થી કઈ રીતે પ્રેરિત છે? બિયર પીવાથી માણસ આખી રાત અને આખો દિવસ કઈ રીતે ઘેનમાં રહી શકે? (ડ્રાય ગુજરાતના) અમદાવાદની કૉલેજમાં બિન્દાસ બિયર પીને ટલ્લી કઈ રીતે થઈ શકાય? તમે દેવદાસિયા પ્રેમીઓનું પૉપબૅન્ડ જોયું છે ખરું? એ પૉપબૅન્ડમાં રહેલી બૉયકટ વાળ ધરાવતી છોકરી ઍરટેલ ૪ઞ્ની જાહેરખબરવાળી જ છે કે કેમ? આખી ફિલ્મમાં ઇમરાન કુલ કેટલી વાર પ્લીઝ અને સૉરી બોલે છે? ફિલ્મમાં કયાં-કયાં પાત્રોનો સ્ક્રૂ ઢીલો લાગે છે? ટૂંકમાં તમારી જિજ્ઞાસાને સંતોષવાનો આ ફિલ્મમાં પૂરેપૂરો સ્કોપ છે.